type II-feil
Store norske leksikon,Samfunn,Samfunnsfag,Forskningsmetode
Type II-feil er en feil man kan gjøre i en forskningsstudie dersom man feilaktig unnlater å forkaste en usann nullhypotese. Type II-feil er altså det å konkludere med at det ikke er en sammenheng mellom uavhengig og avhengig variabel, selv om det faktisk er en sammenheng. Det står i motsetning til type I-feil, som feilaktig er å forkaste nullhypotesen når den er sann.
I praksis kan type II-feil oppstå gjennom at man i et forsøk eller en studie ved slump får så stort samsvar mellom det som observeres og det som forventes ut fra nullhypotesen at man ikke får statistisk grunnlag for å forkaste nullhypotesen. Den vanligste årsaken til type II-feil er at man ikke har et tilstrekkelig stort antall observasjoner til grunn for de statistiske beregningene. Les mer i Store norske leksikon hypotesetesting statistisk metodelære statistikk